Oulussa sattui viikon välein kaksi raiskauksen yritystä. Poliisi etsii tekijöitä.

Ensimmäinen tapaus sattui lauantaina 25.7. neljän aikaan aamuyöllä. Nainen liikkui Iskontielle johtavaa tietä pitkin, kun hänet Pohjantien alikulussa kaadettiin maahan, pahoinpideltiin ja yritettiin riisua. Pyörällä liikenteessä ollut tekijä pakeni Koskelan tai keskustan suuntaan kun paikalle tuli sivullisia.

Poliisin tietojen mukaan kyseessä on tummaihoinen mies, jolla on lähes mustat hiukset ja vartalolla runsaasti tummaa karvoitusta. Hän liikkui miesten pyörällä, josta kuului kitisevä ääni.

Reilu viikko tämän jälkeen sunnuntaina 2.8. aamuneljän aikaan nuori nainen käveli Kajaanintiellä kevyenliikenteenväylää kun hän huomasi, että häntä seurataan. Raksilan uimahallin kohdalla hänet kaadettiin maahan selästä tönäisemällä. Tämän jälkeen kolme tummaihoista miestä yritti riisua hänet maassa. Nainen repi miehiltä hiuksia päästä ja pääsi pois tilanteesta kahden sivullisen miehen tultua apuun. Nainen pakeni juosten paikalta.

Miehet olivat noin 170–175 senttiä pitkiä. Yhdellä miehistä oli lyhyt irokeesimallinen kampaus ja kahdella muulla joko kalju tai aivan lyhyeksi leikatut hiukset. Irokeesimiehellä oli päällään valkoinen huppari ja yksi miehistä oli pukeutunut nahkatakkiin.

Oulun poliisi pyytää havaintoja kahdesta raiskauksen yrityksestä. Poliisi kehottaa myös sivullisia, tilanteeseen puuttuneita henkilöitä ilmoittautumaan Oulun poliisilaitoksen numeroon 0295416194.